**Iudă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe strada-n bezna de tăciune

S-aud cum urmele pășesc

Și parcă, parcă s-ar opune,

Dar iată, iată se grăbesc.

Ferindu-și fața și robia

De la ecouri de priviri

Îndreptățindu-și lăcomia

Cu lașități din pizmuiri,

Ele se-neacă-n întuneric

O umbră-n umbră și în gând

Supusă-n buchia puterii

Sincerități disprețuind.

Ea vrea să își picteze fața

Cu zâmbet larg și fericit

Temându-se fricos de viața

Ce-i cere cugetul cinstit.

Visându-se după oglindă

Un cineva mai însemnat

Fără putere să aprindă

O înălțime de bărbat.

Ci după colțuri, prin unghere

Târându-și pași lingușitori

Cu-activitatea de muiere

Țintind spre scene de valori:

Să fie-ntâi, să iasă primul

S-audă șoapte de extaz

Când înălțase-va sublimul

Pe-ncremenirea-i de obraz.

Neavând nici darul, nici talentul

De-a fi un semn de exclamări

Își furișează sentimentul

Prin șiretenii de trădări.

Cât n-ar costa să se ridice,

Dar fără inimă și zbor

Ca paiele fără de spice,

Ca poezia fără dor.

Pitit în mască și în noapte

În uneltirea din umbrar

Cu zâmbetele sfinte-n șoapte

De sub privirea de tâlhar.

Cătându-și frați pentru ovații

Ce i le-or înălța supus

Să fluture cu educații

De cineva nu-așa a spus.

Să fie cineva, să fie

Cu orice jertfă, c-orice preț

În slavă și în bogăție

Să poată-a gânguri semeț...

Dar ziua a pornit să meargă

Cu pasu-i sigur, necorupt

Și-un laț rânjindu-și gura largă

Urmele negre a-ntrerupt!

Victor Bragagiu